Slangvanger maak gereed vir nuwe ssslangssseisssoen | Netwerk24
Slangvanger maak gereed vir nuwe ssslangssseisssoen
Met die somer nou so te sê in volle gang, vang Worcester se bekende slangvanger, André du Preez, reeds gemiddeld twee slange per dag.
Du Preez het van die begin van Oktober af reeds vier Kaapse kobras, vier pofadders, 'n boomslang, 'n harlekynslang en ses bruin huisslange gevang.
"Benewens al dié slange het ek in Oktober baie eiervreters en Karoo-wipslange gevang," sê du Preez.
Die Kaapse kobra van 1,7 meter wat André du Preez verlede week in Brandwacht gered het.
Met die aanvang van die slangseisoen gee Du Preez 'n paar wenke om lesers te help dat mense nie slange in onkunde lok nie.
"Hou jou eiendom rot- en muisvry. Moenie enige rommel of vullis op jou eiendom laat rondlê nie. Moenie groot voerbakke gebruik waarin jy 'n maand se kos gooi nie. Dit lok muise en rotte en hulle lok op hul beurt weer slange," waarsku Du Preez.
Wanneer jy 'n slang in jou erf teëkom, moet jy jou troeteldiere veilig hou en die slang van 'n veilige afstand (minstens drie meter) af dophou en 'n slangvanger bel eerder as om te probeer om die slang dood te maak.
"Moet ook nie die slang probeer vang nie. Jy kan gepik word. As jy 'n slang in jou huis sien, maak die deur dadelik toe en druk 'n handdoek onder die deur in. Kyk waar jy vat en trap as jy in die veld is of gaan kamp en loop of iets optel. Dra behoorlike skoene. En as iemand gepik word, hou hom/haar rustig en spoel die bytplek met water af. Neem die slagoffer dan so gou as moontlik hospitaal toe. "Ek sal ook kan kom help indien enigiemand gepik word. Ek sal reëlings met kenners oor die behandeling tref," sê hy.
Hy sê dit is belangrik om jou honde te verwyder en in 'n kamer te gaan toemaak as 'n slang in die tuin gewaar word.
"Ek het 'n paar weke gelede nuus ontvang dat 'n hond dood is nadat 'n slang hom net buite Worcester gepik het. Die troeteldier het die slang doodgebyt, maar hy is gepik," sê Du Preez.